o Agenciji Europske unije za azil i stavljanju izvan snage Uredbe (EU) br. 439/2010 FMT:ItalicDoprinos Europske komisije sastanku čelnika u Salzburgu od 19. do 20. rujna 2018.

Ovaj je prijedlog dosljedan sveobuhvatnoj dugoročnoj politici boljeg upravljanja migracijama kako ju je Komisija utvrdila u Europskom migracijskom programu, u kojem su političke smjernice predsjednika Junckera razrađene u skup usklađenih inicijativa s uzajamnim učinkom koje se temelje na četiri stupa. Ti stupovi uključuju smanjivanje poticaja za nezakonitu migraciju, osiguravanje vanjskih granica i spašavanje života, čvrstu politiku azila i novu politiku u području zakonite migracije. Ovim se prijedlogom Europski migracijski program nastavlja provoditi, posebice u pogledu cilja jačanja politike azila Europske unije, jer će Agencija Europske unije za azil osigurati potpunu i usklađenu provedbu CEAS-a. Prijedlog odgovara na pozive Europskog vijeća iz lipnja 2018. kojima se traži oslanjanje na sveobuhvatni pristup migracijama koji obuhvaća učinkovitiji nadzor vanjske granice Unije, jača vanjsko djelovanje te unutarnje aspekte, posebno one povezane s reformom CEAS-a.

Komisija je u travnju 2016. kao odgovor na pozive Europskog vijeća najavila da će nastaviti s provedbom reforme postojećeg okvira Unije kako bi se osigurala humana i učinkovita politika azila, te je u svibnju i srpnju te godine predstavila niz prijedloga za reformu CEAS-a. Ti su prijedlozi uključivali i prijedlog Uredbe o Agenciji Europske unije za azil. Ovim se izmijenjenim prijedlogom dopunjuje izvorni prijedlog Komisije te je on u skladu s ciljem izgradnje unutarnje politike koja se temelji na ravnoteži između solidarnosti i odgovornosti u kontekstu zaključaka Europskog vijeća iz lipnja 2018. Dodatna potpora Agencije Europske unije za azil ključan je element solidarnosti.

Budući da je zajednički i dijeljeni interes osigurati pravilnu primjenu pravnog okvira za azil i učinkovito funkcioniranje zajedničkog europskog sustava azila u cjelini, ciljeve ovog prijedloga ne mogu dostatno ostvariti države članice nego se zbog opsega i učinaka djelovanja oni na bolji način mogu ostvariti na razini Unije, Unija može donijeti mjere u skladu s načelom supsidijarnosti utvrđenim u članku 5. Ugovora o Europskoj uniji (UEU).

•Proporcionalnost

Prijedlogom se predviđa mogućnost da Agencija pruži pojačanu potporu uključujući i sudjelovanjem u postupku međunarodne zaštite u administrativnoj fazi te u postupku koji se primjenjuje u skladu s Uredbom (EU) br. XXX/XXX [Dublinska uredba], uključujući pripremanjem odluka o zahtjevima za međunarodnu zaštitu. Ta se potpora može pružiti državama članicama samo na njihov zahtjev i u skladu s njihovim potrebama. Stoga, u skladu s načelom proporcionalnosti utvrđenim u članku 5. UEU-a, ovim prijedlogom ne prelazi se ono što je potrebno za ostvarivanje tih ciljeva.

•Odabir instrumenta

Samo se uredbom može ostvariti nužan stupanj učinkovitosti i ujednačenosti potreban za primjenu prava Unije o azilu. Osim toga, s obzirom na to da se izvorni prijedlog Komisije odnosio na uredbu o Agenciji Europske unije za azil, taj je pravni instrument primjeren za ovaj izmijenjeni prijedlog.

3. REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

Pri pripremi ovog izmijenjenog prijedloga Komisija je uzela u obzir nedavne rasprave u Europskom vijeću, Vijeću ministara i Europskom parlamentu u pogledu stalnih izazova u području migracija i azila te važnosti još djelotvornijeg i snažnijeg odgovora agencija Unije. Europsko vijeće konkretno je na svojem sastanku 28. lipnja 2018. ponovno potvrdilo da su migracije izazov ne samo za pojedine države članice, već i za Europu u cjelini. U tom je pogledu naglasilo da je važno da Unija pruži potpunu potporu kako bi se osiguralo uredno upravljanje migracijskim tokovima. Ovaj je prijedlog odraz te ideje te predviđa pojačanu operativnu potporu kojom će se državama članicama omogućiti da se zahvaljujući potpori Agencije bolje nose s trenutačnim izazovima u području migracija. Stoga se ovim prijedlogom, uzimajući u obzir međuinstitucijske pregovore i privremeni sporazum koji su Europski parlament i Vijeće postigli 28. lipnja 2017., utvrđuju samo ciljane izmjene članka 16. o operativnoj i tehničkoj pomoći te članka 21. o timovima za potporu upravljanju migracijama (kako bi se osigurala usklađenost s prijedlogom Uredbe o europskoj graničnoj i obalnoj straži koja se predstavlja zajedno s ovim izmijenjenim prijedlogom). Osim toga, predlažu se uvođenje novog članka 16.a o pojačanoj pomoći u postupku međunarodne zaštite i dublinskom postupku te izmjene članka 47. u pogledu odabira zamjenika izvršnog direktora. Cilj je prijedloga stoga odgovoriti na trenutačne hitne potrebe država članica koje su pod migracijskim pritiskom i u njemu se odražava trenutačno stanje na terenu, pri čemu se predložene izmjene ograničavaju na ono što je u tom pogledu neophodno. U kontekstu prethodnog objašnjenja i općenito ograničene prirode izmjena u prijedlogu Komisija je odlučila da neće pokrenuti nikakvu dodatnu evaluaciju, savjetovanje s dionicima ili procjenu učinka, već će se oslanjati na ono što je već učinjeno u okviru pripreme izvornog prijedloga Uredbe o Agenciji Europske unije za azil, koji je Komisija predstavila 4. svibnja 2016.

•Temeljna prava

Ovim se prijedlogom poštuju temeljna prava i načela koja su posebno priznata Poveljom Europske unije o temeljnim pravima. Sve aktivnosti Agencije Europske unije za azil provode se uz potpuno poštovanje temeljnih prava kako su utvrđena u Povelji, uključujući i pravo na azil (članak 18. Povelje), zaštitu od prisilnog vraćanja (članak 19. Povelje), pravo na poštovanje privatnog i obiteljskog života (članak 7. Povelje), pravo na zaštitu osobnih podataka (članak 8. Povelje) i pravo na djelotvoran pravni lijek (članak 47. Povelje). U prijedlogu su potpuno uzeti u obzir prava djeteta i posebne potrebe osoba u ranjivu položaju.

4.UTJECAJ NA PRORAČUN

Ovim se prijedlogom mijenja izvorni Komisijin prijedlog Uredbe o Agenciji Europske unije jačanjem operativne i tehničke pomoći Agencije državama članicama, posebno pružanjem veće potpore u vezi s postupkom međunarodne zaštite i provedbom Dublinske uredbe. Osim toga, prijedlogom se uvodi mogućnost šire upotrebe timova za potporu upravljanju migracijama. Stoga su potrebna dodatna financijska sredstva koja će Agenciji omogućiti raspoređivanje potrebnih timova za potporu u pitanjima azila (od stručnjaka za azil i privremenog osoblja do tumača) te nabavu tehničke opreme i infrastrukture (primjerice opreme za Eurodac) za te aktivnosti.

Traženi dodatni financijski resursi iznose 55 milijuna EUR godišnje za svaku godinu u razdoblju od 2019. do 2027. Ukupna financijska sredstva potrebna kako bi Agencija mogla ispuniti svoju misiju u okviru predloženog proširenog mandata iznose 320,8 milijuna EUR za razdoblje od 2019. do 2020. te 1,25 milijardi EUR za razdoblje od 2021. do 2027.

Za učinkovito obavljanje novih zadaća Agencije nisu predviđena nova radna mjesta u usporedbi s izvornim prijedlogom Komisije, u kojem se predviđa postupno povećanje broja zaposlenika Agencije na 500 zaposlenika u ekvivalentu punog radnog vremena 2020., zato što će većina predloženih novih aktivnosti biti pokrivena raspoređivanjem dodatnih timova za potporu u pitanjima azila.

Financijske potrebe u skladu su s trenutačnim višegodišnjim financijskim okvirom i mogu uključivati upotrebu posebnih instrumenata kako je definirano u Uredbi Vijeća (EU, Euratom) br. 1311/2013. Doprinos EU-a zatražen za razdoblje od 2021. do 2027. može se financirati u okviru gornjih granica utvrđenih u prijedlogu o VFO-u od 2. svibnja 2018.

5.OSTALI DIJELOVI

•Detaljno obrazloženje posebnih odredbi prijedloga

U ovom prijedlogu izmjene izvornog prijedloga Komisije za uredbu o Agenciji Europske unije za azil uzimaju se u obzir međuinstitucijski pregovori i postignut privremeni sporazum Europskog parlamenta i Vijeća od 28. lipnja 2017. Na temelju tog privremenog sporazuma Agencija će moći povećati operativnu i tehničku pomoć državama članicama, posebice onima izloženima nerazmjernom pritisku, među ostalim uspostavom pričuve od 500 stručnjaka u području azila koji će se moći brzo rasporediti. U okviru operativne i tehničke pomoći koju Agencija može pružiti olakšat će se razmatranje zahtjeva za međunarodnu zaštitu i pomoći državama članicama u postupku međunarodne zaštite. Agencija će imati i mogućnost intervenirati u državi članici na temelju provedbene odluke Vijeća ako postoji nerazmjerni pritisak koji uzrokuje iznimno teške i hitne zahtjeve za sustave azila i prihvata države članice i ako se ne poduzimaju nikakve ili dostatne mjere ili ako predmetna država članica ne poštuje preporuke Komisije nakon praćenja. Agencija će poboljšati funkcioniranje CEAS-a putem svoje zadaće da redovito prati operativnu i tehničku primjenu CEAS-a u državama članicama kako bi se spriječili ili utvrdili mogući nedostaci i pružila relevantna potpora.

Ovaj izmijenjeni prijedlog sastoji se od ciljanih izmjena kojima Komisija predlaže zamjenu dvaju članaka iz izvornog prijedloga, i to članka 16. o operativnoj i tehničkoj pomoći te članka 21. o timovima za potporu upravljanju migracijama. Predlaže se i uvođenje novog članka 16.a o pojačanoj pomoći u postupku međunarodne zaštite i dublinskom postupku. Nadalje, predložene su izmjene članka 47. u pogledu imenovanja zamjenika izvršnog direktora.